洪咨夔
昭君行
红嫣翠湿平阳里，轳辘游车汛流水。
苍头拥骑知谓谁，草草人家寄生子。
君王神武重边功，不爱稼华胜桃李。
青鸾扶下五云车，颠倒衣裳冠荐履。
赏功未了说和亲，又堕蛾眉芳梦裹。
平章三十六宫春，遣似天骄买驩喜。
朔风吹雪胡马嘶，猎归月淡龙城西。
重旃穹窿压斗帐，泛盎快揽金留犁。
细调弦索为郎鼓，手未推却眉先低。
林深人静孤啄木，春尽树暗双黄鹂。
大居次吹梅花老，小居次舞杨花迷。
屠牙勃窣起为寿，一粲相对酣如泥。
子卿海上亦良苦，牧羝未乳儿先乳。
信道天涯共此情，谁谓姬姜必齐鲁。
妾身不为汉婕妤，下嫁犹获当单于。
从来蕃汉等昆弟，得婿渠不如家奴。
君不见冢象庐山谁比数，青冢名传千万古。